
ΔΕΛΤΙΟ ΤΥΠΟΥ
Πρόσκρουση Ε/Π-Τ/Ρ σκάφους σε έτερα σκάφη στην Αίγινα – Σύγκρουση σκαφών στην Ερέτρια – Σύλληψη ημεδαπής στους Λειψούς – Σύλληψη αλλοδαπού στην Ηγουμενίτσα – Εντοπισμός πυρομαχικού υλικού στο Πόρτο Λάγος 

Τις πρωινές ώρες χθες, ενημερώθηκε η Λιμενική Αρχή της Αίγινας για περιστατικό πρόσκρουσης ενός επαγγελματικού τουριστικού (Ε/Π-Τ/Ρ) σκάφους ελληνικής σημαίας σε έτερα σκάφη που ελλιμενίζονταν πλησίον του Ναυτικού Ομίλου Αίγινας, κατά τη διαδικασία απόπλου του από το λιμάνι της Αίγινας. Στο εκμισθωμένο Ε/Π-Τ/Ρ επέβαιναν οκτώ αλλοδαποί επιβάτες και τέσσερα μέλη πληρώματος. Αμέσως, στο σημείο μετέβη ιδιωτικό σκάφος με επιβαίνοντα ιδιώτη δύτη, με την συνδρομή του οποίου το Ε/Π-Τ/Ρ απομακρύνθηκε από τα  ελλιμενισμένα σκάφη, ενώ πραγματοποιήθηκε απεμπλοκή ξένων αντικειμένων από την αριστερή προπέλα του. Στη συνέχεια το σκάφος  προσέδεσε με ασφάλεια στο λιμάνι της Αίγινας. Από τη σύγκρουση προκλήθηκαν υλικές ζημιές σε σκάφη, ενώ δεν υπήρξε τραυματισμός και δεν διαπιστώθηκε εισροή υδάτων. Από το Λιμεναρχείο Αίγινας που διενεργεί την προανάκριση, απαγορεύτηκε ο απόπλους του Ε/Π-Τ/Ρ  καθώς και ενός Ι/Φ σκάφους που υπέστη θραύση του ιστίου του, μέχρι την προσκόμιση βεβαιωτικών αξιοπλοΐας από τους αρμόδιους οργανισμούς. Από το συμβάν δεν παρατηρήθηκε θαλάσσια ρύπανση.

*****
Τις βραδινές ώρες χθες, ενημερώθηκε η Λιμενική Αρχή της Ερέτριας για τη σύγκρουση ενός ερασιτεχνικού-ταχυπλόου (Ε/Ρ-Τ/Χ) σκάφους ελληνικής σημαίας, με 4 αλλοδαπούς επιβαίνοντες, με ένα ιστιοφόρο (Ι/Φ) σκάφος, το οποίο βρισκόταν αγκυροβολημένο στη θαλάσσια περιοχή της Ερέτριας. Από το συμβάν τραυματίστηκαν ο χειριστής (υπήκοος Γαλλίας) και ένας εκ των επιβατών (υπήκοος Σερβίας) του Ε/Ρ-Τ/Χ, οι οποίοι διακομίσθηκαν με ασθενοφόρο όχημα του ΕΚΑΒ στο Γενικό Νοσοκομείο Χαλκίδας για την παροχή ιατρικής περίθαλψης. Από το Β’ Λιμενικό Τμήμα Ερέτριας του Κεντρικού Λιμεναρχείου Χαλκίδας που διενεργεί την προανάκριση, απαγορεύτηκε ο απόπλους αμφότερων των σκαφών, μέχρι την προσκόμιση σχετικών βεβαιωτικών αξιοπλοΐας. Από το συμβάν δεν παρατηρήθηκε θαλάσσια ρύπανση.

*****
Τις μεσημβρινές ώρες χθες, ενημερώθηκε η Λιμενική Αρχή του Πόρτο Λάγους από ιδιώτη για εντοπισμό πιθανού πυρομαχικού υλικού σε κατάσταση οξείδωσης, στη θαλάσσια περιοχή της παραλίας «Μυρωδάτου» Ξάνθης. Το πυρομαχικό εντοπίστηκε μέσα στη θάλασσα, σε απόσταση περίπου 1 μέτρου από την ακτή και σε βάθος περίπου 30 εκ., ενώ το σημείο να φυλάσσεται από στελέχη Λ.Σ.-ΕΛ.ΑΚΤ. Από το Λιμεναρχείο Πόρτο Λάγους ενημερώθηκε η αρμόδια Υπηρεσία για τις δικές της ενέργειες.

*****
Τις πρώτες πρωινές ώρες σήμερα, συνελήφθη στο πλαίσιο του αυτοφώρου από στελέχη της Λιμενικής Αρχής Λειψών μία 46χρονη ημεδαπή, ως η υπεύθυνη ενός καταστήματος υγειονομικού ενδιαφέροντος, για παράβαση του άρθρου 10 του Ν. 4637/2019 «Διατάραξη Κοινής Ησυχίας». Συγκεκριμένα, κατόπιν καταγγελίας, διαπιστώθηκε πρόκληση διατάραξης κοινής ησυχίας από το συγκεκριμένο κατάστημα, στο οποίο πραγματοποιούνταν εκδηλώσεις από μουσικό συγκρότημα. Από το Λιμεναρχείο Λειψών που διενεργεί την προανάκριση, κινήθηκε η διαδικασία επιβολής των προβλεπόμενων διοικητικών κυρώσεων. 

*****
Τις πρώτες πρωινές ώρες σήμερα, συνελήφθη από στελέχη του Γραφείου Ασφάλειας της Λιμενικής Αρχής της Ηγουμενίτσας ένας 43χρονος αλλοδαπός (υπήκοος Αλβανίας) για παράβαση των άρθρων 24 παρ. 6 του Ν.5038/2023 (ΦΕΚ 81Α’) «Κατοχή ή χρήση παράνομων ταξιδιωτικών εγγράφων», 82 παρ. 4 και 83 παρ. 1 του Ν.3386/05 (ΦΕΚ 212Α’) «Παράνομη είσοδος-έξοδος από τη χώρα». Συγκεκριμένα, σε έλεγχο που διενεργήθηκε στον επιβατικό σταθμό του λιμένα εξωτερικού Ηγουμενίτσας, ο ανωτέρω κατείχε και επέδειξε πλαστό ταξιδιωτικό έγγραφο, με σκοπό να μεταβεί παράνομα στο εξωτερικό. Σε περαιτέρω έλεγχο, για τον 43χρονο διαπιστώθηκε η ύπαρξη καταχώρησης σε βάση δεδομένων με το μέτρο «Άρνηση εισόδου και διαμονής υπηκόου τρίτης χώρας σε έδαφος SCHENGEN». Προανάκριση διενεργείται από το Κεντρικό Λιμεναρχείο Ηγουμενίτσας. 

